text: Gani, mahimo naton tamdon ang aton obra subong paagi agod matigayon ang aton katuyuan. Ang pag-obra isa ka dungganon nga paagi agod mahimo naton ang aton mga responsibilidad. “Daku gid ang imo hinimuan kon ikaw ang nagagasto para sa imo kaugalingon,” siling sang 25 anyos nga si Joshua. “Kon ikaw na ang nagabakal sang imo mga kinahanglanon, mapuslanon gid ang imo obra.”
text: #000013
text: Ang matuod, mahimo malipay ang isa ka tawo sa bisan ano nga sahi sang obra kon may husto sia nga pagtamod sa sini, kon magtinguha gid sia sa pagtuon kon paano himuon sing maayo ang isa ka obra. “Malipay ka gid kon himuon mo ang imo bug-os nga masarangan sa pag-obra kag makita mo ang resulta sini,” siling sang 24 anyos nga si William. “Indi mo gid mabatyagan ini kon manglaktod ka ukon diutay lang ang imo pagpanikasog.”
text: #000016
text: Ang mga miembro sang aton panimalay. Kon ang ulo sang pamilya nagapangabudlay sing lakas agod maamanan niya ang mga miembro sang iya panimalay, makabenepisyo sila sa di-magkubos duha ka paagi. Una, ginapat-od niya nga maamanan sila sang ila kinahanglanon—pagkaon, bayo, kag pasilungan. Gani ginatuman niya ang responsibilidad nga ginhatag sa iya sang Dios sa ‘pag-aman sa mga natungod sa iya.’ (1 Timoteo 5:8) Ikaduha, ang mapisan nga manug-aman nagatudlo paagi sa halimbawa sang importansia sang pagpangabudlay sing lakas. “Maayo gid nga halimbawa si Tatay sa pagpakita sing maayo nga panimuot sa obra,” siling ni Shane nga nasambit na sa nahauna nga artikulo. “Bunayag sia kag madugay sia nga nag-obra sing lakas subong panday sa bug-os niya nga kabuhi. Natun-an ko sa iya halimbawa ang kapuslanan sang pag-obra nga ginagamit ang imo mga kamot, ang pagpatindog sing mga butang nga magamit sang iban.”
text: #000019
text: Makabulig sa aton ang Biblia sa pagpalambo sing balanse nga pagtamod sa obra. Bisan pa nagasiling ini nga dapat kita magmaukod sa aton obra, nagalaygay man ini nga ‘pat-uron naton ang mas importante nga mga butang.’ (Filipos 1:10.) Ano ang mas importante nga mga butang? Nagalakip ini sang paghugod sing tion upod sa pamilya kag mga abyan. Mas importante pa gani ang espirituwal nga mga hilikuton, subong sang pagbasa sing Pulong sang Dios kag pagpamalandong sa sini.
text: #000024
text: Mahimo gid nga labi nga malipay sa ila obra ang mga tawo nga balanse sa ila kabuhi. “Maayo gid nga halimbawa ang isa sa akon mga amo anay sa pagpakita sing balanse nga pagtamod sa obra,” siling ni William nga ginsambit kaina. “Nagapangabudlay sia sing lakas, kag maayo ang iya relasyon sa iya mga kliyente bangod sang kalidad sang iya obra. Pero pagkatapos sang obra sa bug-os nga adlaw, makahibalo sia nga biyaan anay ang iya obra kag dayon atipanon ang iya pamilya kag ang iya pagsimba. Kag abi mo? Sia ang pinakamalipayon nga tawo nga nakilala ko!”
text: #000025
text: “Makahimo ang tawo sing tumalagsahon nga mga butang. Gusto ko ipakita ang akon apresasyon sa regalo nga kabuhi paagi sa pagpangabudlay kag pagbulig sa iban nga mga tawo.”—David.
text: #000030